M E S T O  Š A Ľ A - Domov dôchodcov Šaľa

Mestské zastupiteľstvo v Šali

**Materiál číslo B 2/9/2022**

**Návrh Všeobecne záväzného nariadenia, ktorým sa mení a dopĺňa Všeobecne záväzné nariadenie č. 1/2019 o sumách úhrady za sociálne služby, spôsobe ich určenia a platenia v znení Všeobecne záväzného nariadenia č. 5/2021**

Návrh na uznesenie:

Mestské zastupiteľstvo v Šali

## **prerokovalo**

návrh Všeobecne záväzného nariadenia, ktorým sa mení a dopĺňa Všeobecne záväzné nariadenie č. 1/2019 o sumách úhrady za sociálne služby, spôsobe ich určenia a platenia v znení Všeobecne záväzného nariadenia č. 5/2021,

1. **schvaľuje**

Všeobecne záväzné nariadenie č. 4/2022, ktorým sa mení a dopĺňa Všeobecne záväzné nariadenie č. 1/2019 o sumách úhrady za sociálne služby, spôsobe ich určenia a platenia v znení Všeobecne záväzného nariadenia č. 5/2021.

**Spracoval:** **Predkladá:**

PhDr. Janka Hušvétyová v. r. PhDr. Janka Hušvétyová v. r.

riaditeľka Domova dôchodcov Šaľa riaditeľka Domova dôchodcov Šaľa

Predložené mestskému zastupiteľstvu 15. decembra 2022

**Dôvodová správa:**

Predkladaným návrhom všeobecne záväzného nariadenia mesta Šaľa, ktorým sa mení a dopĺňa Všeobecne záväzné nariadenie č. 1/2019 o sumách úhrady za sociálne služby, spôsobe ich určenia a platenia v znení Všeobecne záväzného nariadenia č. 5/2021, sa sleduje najmä zmena výšky úhrad za poskytovanie sociálnych služieb vzhľadom na enormný nárast cien v roku 2022.

V zmysle § 72 zákona č. 448/2008 Z. z. o sociálnych službách a o zmene a doplnení zákona   
č. 455/ 1991 Zb. o živnostenskom podnikaní (živnostenský zákon) v znení neskorších predpisov (ďalej iba zákon o sociálnych službách) verejný poskytovateľ sociálnej služby určuje sumu úhrady za sociálnu službu, spôsob jej úhrady a platenia zmluvou podľa § 74 vyššie uvedeného zákona v súlade so všeobecne záväzným nariadením obce. Zároveň obec zabezpečí, aby priemerná suma úhrady za sociálnu službu po prepočítaní tejto úhrady na prijímateľa na mesiac bola najviac vo výške rozdielu medzi priemernými ekonomicky oprávnenými nákladmi (EON) a priemerným príjmom verejného poskytovateľa sociálnej služby z finančného príspevku   
z ministerstva.

Od roku 2019 sa výška úhrad za sociálne služby v meste Šaľa nezmenila, pričom výdavky mesta v spojitosti so zabezpečovaním vyššie poskytovaných sociálnych služieb za posledný rok viacnásobne narástli – či už to bola cena práce zamestnancov pôsobiacich v tejto oblasti, taktiež cez nárast cien v slovenskej ekonomike - (podľa zdroja ŠÚ SR medziročný rast cien v januári 2022 dosiahol najvyššiu hodnotu od júla 2004; najviac sledované ceny potravín sa medziročne zvýšili o 8,1%, bývanie a energie, zvýšili rast cien na hodnotu 12,6 %). Všetky tieto aspekty vyvolali potrebu prehodnotenia cenovej hladiny poskytovaných služieb v našom meste. o. i. pre informáciu sme zisťovali, že v mnohých mestách a obciach na Slovensku za posledných päť rokov postupne dochádzalo k zvyšovaniu platieb za poskytované sociálne služby o dvoj až štvornásobok.

Pri určovaní zvýšenia úhrady za odborné, obslužné a ďalšie činnosti v zariadení podmienených odkázanosťou sme vychádzali z priemerných EON zariadení sociálnych služieb porovnateľného druhu a formy (ZOS a ZPS) a výšky úhrad za poskytované služby. Prihliadali

sme aj na skutočnosť, že príjem klientov je každoročne upravovaný.

K § 4

Sociálna služba jedáleň

V zmysle §58 zákona č. 448/2008 Z. z. o sociálnych službách Domov dôchodcov Šaľa poskytuje sociálnu službu jedáleň pre obyvateľov mesta Šaľa.

Pri upravení sumy úhrady za stravovanie , ktoré tvoria náklady na nákup potravín a režijné náklady na prípravu stravy na deň na prijímateľa sociálnej služby, je nutné upraviť aj sumu úhrady za sociálnu službu jedáleň, nakoľko tieto obedy sú pripravované v jednom zariadení v rámci zabezpečovania celodenného stravovania klientov s celoročnou pobytovou formou sociálnej služby.

Výšku úhrady za donášku stravy navrhujeme navýšiť z dôvodu vysokého nárastu cien pohonných hmôt, nárastu mzdových prostriedkov, údržba a prevádzka dvoch motorových vozidiel špeciálne upravených na tento účel.

K § 11 a § 12

V predmetnom ustanovení navrhujeme aj miernu úpravu úhrad za poskytovanie jednotlivých činností (odborné a obslužné činnosti bez ubytovania a stravovania) v rámci poskytovania celoročnej pobytovej sociálnej služby.

Úpravu úhrad za odborné a obslužné činnosti bez ubytovania a stravovania ovplyvnil nárast vstupov, ktoré do značnej miery navyšujú výšku EON. V prvom rade je to vysoké mzdové zaťaženie v zmysle Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na obdobie 1.1.2023 až 31.8.2024, kde článok II. bod 3 ukladá zamestnávateľovi zvýšiť základnú stupnicu platových taríf zamestnancom od 1.januára 2023 o 7% a od 1.septembra 2023 o ďalších 10%.

Ďalšie mzdové navýšenie očakávame z dôvodu navýšenia minimálnej mzdy pre rok 2023 , na ktorú sú naviazané príplatky za prácu v noci, prácu v sobotu, nedeľu a vo sviatok ( z celkového počtu zamestnancov DD Šaľa cca 80% tvoria zamestnanci v zmenovom režime). Pri navýšení potreby mzdových prostriedkov je zahrnuté aj navýšenie počtu opatrovateľského personálu z dôvodu jeho poddimenzovanosti vzhľadom k ťažkému zdravotnému, telesnému i psychickému stavu klientov.

Na zvyšovaní prevádzkových nákladov sa podieľajú už spomínaný rast cien energií, dodávky tepla, cien tovarov potrebných na zabezpečenie jednotlivých činností v rámci poskytovanej celoročnej pobytovej sociálnej služby, bývanie, upratovanie, pranie žehlenie a údržba bielizne, údržba a servis celého objektu zariadenia.

Vzhľadom na cieľovú skupinu, ktorú tvoria seniori vysokého veku s vážnymi ochoreniami telesného a neraz i psychického charakteru, nie je možné znižovať štandardy a kvalitu bývania napriek nárastu cien vstupov.

Výšku nákladov na nákup potravín na prípravu jednotlivých druhov pripravovaných pre klientov rámci poskytovania celodennej stravy je potrebné navýšiť z dôvodu značného nárastu cien potravín na trhoch a teda aj od dodávateľov. Nemôžeme tu opomenúť skutočnosť, že potraviny na prípravu stravy sú obstarávané v rámci VO a budú pre nás záväzné na celý budúci kalendárny rok, a teda ich výška je stanovovaná priemerne nezávisle od sezónnych produktov alebo pohybu cien jednotlivých komodít na trhu. Toto navýšenie nákladov na nákup potravín ovplyvnila aj skutočnosť, že výšku nákladov na nákup potravín sme v rámci pripravovanej stravy pre klientov držali po celé obdobie existencie zariadenia, teda vyše šesť rokov, odhliadnuc od skutočnosti, že ceny potravín na trhoch stúpajú už dlhodobo.

V súčasnosti pri týchto cenách nedokážeme udržať štandard čo sa týka skladby, pestrosti a nutričnej hodnoty jednotlivých jedál, nakoľko dochádza k prekračovaniu finančných limitov na prípravu jednotlivých jedál. V rámci celoročnej pobytovej formy poskytovanej sociálnej služby sa pre klientov pripravuje 5 jedál – raňajky, desiata, obed, olovrant, večera, v prípade diabetickej stravy aj druhá večera.

Sumu úhrady za stravovanie tvorí súčet nákladov na suroviny – náklady na nákup potravín a režijné náklady na prípravu stravy na deň na prijímateľa sociálnej služby. V dôsledku navýšenia jednotlivých vstupov, ktoré ovplyvňujú výšku režijných nákladov na prípravu stravy (el. energia, plyn voda , navýšenie mzdových prostriedkov...) je potrebné navýšiť výšku percenta režijných nákladov z pôvodných 30% na 40 %.

Nové VZN po úprave cien do určitej mieri ovplyvní výšku úhrady za poskytované sociálne služby (odborné činnosti, obslužné činnosti, stravovanie), avšak boli vykonané iba nevyhnutné úpravy a navýšenie cien z dôvodu udržateľnosti doterajšieho štandardu bývania a poskytovanej sociálnej služby.

