## Vyhodnotenie dotazníka k príprave PHSR 2023-2030

Prieskum bol realizovaný prostredníctvom dotazníkov zverejnených na webovej stránke mesta Šaľa v dvoch kolách zberu údajov, prostredníctvom možnosti vyplniť dotazník v online formulári a osobnou distribúciou dotazníkov v klientskom centre MsÚ, v prvom kole od 4.7.2022 do 22.07.2022 a v druhom kole od 08.09.2022 do 20.09.2022. Cieľom realizovaného prieskumu bolo zistiť predstavy obyvateľov o budúcnosti nášho mesta počas nasledujúcich 7 rokov, navrhnúť konkrétne aktivity ako aj víziu, pre rozvoj nášho mesta do roku 2030.  Do prieskumu sa zapojilo celkom 113 respondentov, z celkového počtu obyvateľov nad 14 rokov 18 248 (stav k 31.12.2021), čo predstavuje 0,6 %. Počet respondentov nepredstavuje reprezentatívnu vzorku obyvateľov. Výsledky prieskumu budú podkladovým materiálom pre spracovanie strategickej časti PHSR. Do prieskumu sa zapojilo viac žien (50,4 %) ako mužov. V rámci vekového zloženia najpočetnejšiu skupinu tvoria respondenti vo veku 30-39 rokov (33,6 %) následne 40-49 rokov (25,7%), treťou najpočetnejšou skupinou sú obyvatelia vo veku 50-62 (20,4 %). Z pohľadu ekonomického postavenia prejavili najväčší záujem o budúci rozvoj mesta obyvatelia v postavení zamestnanca (76,1%) a podnikatelia (11,5%), z pohľadu lokality bola väčšina respondentov z najväčšej mestskej časti Šaľa, 86 (76,1%).

|  |  |  |
| --- | --- | --- |
| **Pohlavie respondentov** | **počet** | **%** |
| Muži | 56 | 49,6 % |
| Ženy | 57 | 50,4 % |
| Spolu | 113 | 100 % |

|  |  |  |
| --- | --- | --- |
| **Vek respondentov** | **počet** | **%** |
| 15-19 | 2 | 1,8 % |
| 20-29 | 15 | 13,3 % |
| 30-39 | 38 | 33,6 % |
| 40-49 | 29 | 25,7 % |
| 50-62 | 23 | 20,4 % |
| 63 a viac | 6 | 5,3 % |
| Spolu | 113 | 100 % |

|  |  |  |
| --- | --- | --- |
| **Ekonomické postavenie** | **počet** | **%** |
| Zamestnaný | 86 | 76,1 % |
| Podnikateľ | 13 | 11,5 % |
| Dôchodca | 5 | 4,4 % |
| Študent | 5 | 4,4 % |
| Nezamestnaný | 3 | 2,7 % |
| Na materskej dovolenke | 0 | 0,0 % |
| Invalidný dôchodca | 1 | 0,9 % |
| Spolu | 113 | 100 % |

|  |  |  |
| --- | --- | --- |
| **Respondenti podľa miesta bydliska** | **počet** | **%** |
| Šaľa | 86 | 76,1 % |
| Veča | 16 | 14,2 % |
| Hetméň | 0 | 0,0 % |
| Kilič | 0 | 0,0 % |
| v meste nebývam, ale pracujem /študujem /moje deti tu navštevujú školské zariadenia / trávim tu voľný čas | 11 | 9,7 % |
| Spolu | 113 | 100 % |

Vyhodnotenie jednotlivých otázok:

**1.Ktoré z projektov realizovaných mestom Šaľa v posledných 7 rokoch považujete za najviac prínosné pre naše mesto, alebo pre Vás (označte  X max. 3)**

Najpozitívnejšie vnímajú obyvatelia mesta spomedzi projektov, ktoré mesto Šaľa v minulosti zrealizovalo projekt „Rekonštrukcia kultúrneho domu Šaľa vrátane modernizácie kinosály“, práve túto možnosť zvolilo až 68 respondentov čo predstavuje 60,7 % z celkového počtu respondentov. Ďalšie najpočetnejšie odpovede sú zoradené v tabuľke pod textom. Tri najčastejšie odpovede sú vyjadrené aj percentuálne.

|  |  |  |
| --- | --- | --- |
| **Najviac prínosný projekt realizovaný mestom Šaľa za posledných 7 rokoch** | **počet** | **%** |
| Rekonštrukcia kultúrneho domu Šaľa vrátane modernizácie kinosály | 68 | 60,7 |
| Vybudovanie 150 nájomných bytov | 34 | 30,4 |
| Investície do areálov MŠ (kompletná rekonštrukcia elektroinštalácie MŠ Družstevná, nové ihriská pre MŠ Okružná, MŠ Šafárika, MŠ Budovateľská, MŠ 8. mája atď.) | 30 | 26,8 |
| Rekonštrukcia ulice Hornej a výstavba parkovísk, ďalšia rekonštrukcia 17 miestnych komunikácií | 29 |  |
| Vybudovanie polopodzemných kontajnerových stojísk | 27 |  |
| Rekonštrukcia budovy mestského úradu | 26 |  |
| Lesopark – revitalizácia | 23 |  |
| Rozšírenie kamerového monitorovacieho systému mesta Šaľa | 21 |  |
| 3 etapa rekonštrukcie siete verejného osvetlenia a osvetlenie priechodov pre chodcov | 19 |  |
| Rekonštrukcia ZŠ Ľ. Štúra – komplet objekty školy, telocvične, výmena umelého povrchu na multifunkčnom ihrisku | 15 |  |
| Zriadenie Babičkinho dvora v nemocničnom parku | 13 |  |
| Rekonštrukcia kultúrneho domu Veča | 11 |  |
| Vybudovanie cyklotrasy spájajúcej mesto a priemyselný areál Dusla | 11 |  |
| Podpora biodiverzity prvkami zelenej infraštruktúry v obciach Slovenska - Zelené obce Slovenska – výsadba 96 ks stromov | 11 |  |
| Modernizácia vybavenia domova dôchodcov (elektrické polohovateľné postele) | 10 |  |
| Oživenie folklóru v meste Šaľa | 10 |  |
| Investície do športovej haly – zateplenie strechy a výmena okien na športovej hale, modernizácia osvetlenia športovej haly | 9 |  |
| Elektromobily pre MsP, referentský elektromobil pre MsÚ, služby elektrobusu v MHD | 9 |  |
| Revitalizácia verejných medziblokových priestorov sídliska Veča v meste Šaľa | 9 |  |
| Nákup automatických defibrilátorov do športovej haly, na futbalový štadión a pre mestskú políciu | 9 |  |
| Výmena okien a dverí, obnova fasády, oprava strechy na budove ZŠ J. Hollého v Šali - Veči | 9 |  |
| Modernizácia audio a audiovizuálnej techniky Domu kultúry v Šali | 8 |  |
| Vybudovanie venčovísk – Novomeského, Okružná | 7 |  |
| Verejne dostupný bezplatný internet – wifi pre teba Šaľa, wifi4EU | 7 |  |
| Učebne jazykov, fyziky, polytechniky, biochémie na 5 základných školách | 7 |  |
| Zriadenie klientskeho centra MsÚ | 6 |  |
| Nákup materiálno technického vybavenia útulku (postele, skrine, stoličky, TV) | 6 |  |
| Zavedenie tradície súťažnej prehliadky Víno – Terra Wag | 5 |  |
| Atletický - bežecký ovál na ZŠ Murgaša | 5 |  |
| Skatepark pri futbalovom štadióne v Šali | 5 |  |
| Nákup nového vybavenie do mestských jaslí | 5 |  |
| Obnova historického kríža v cintoríne, obnova pomníka padlým v 1. a 2 . sv. vojne | 5 |  |
| Investície do kolkárne (výmena okien, nové dráhy a technológia) | 4 |  |
| Vybudovanie tematického parku ihriska Cultplay – replika pamiatky MAJK | 4 |  |
| Aplikácia mesta Šaľa O+ (automatická notifikácia) | 4 |  |
| Výmena okien v centre voľného času a SD Večierka | 4 |  |
| 3D nápis mesta Šaľa | 4 |  |
| Založenie regionálneho centra hádzanej | 3 |  |
| Výmena mantinelov na zimnom štadióne v spolupráci s dobrovoľníkmi | 3 |  |
| Výmena okien na krízovom centre | 3 |  |
| Safecycling – Bicyklujme sa spoločne bezpečne (mobilné dopravné ihrisko) | 2 |  |
| Obnova hasičskej zbrojnice Šaľa - Veča | 2 |  |
| Multifunkčné ihrisko na ul. 8. mája, v areáli ZŠ Hronského | 1 |  |
| Iné...............uveďte: | 5 |  |

Možnosť iné si vybralo 5 respondentov a uviedli nasledovné odpovede:

* investícia do plavárne,
* aj viac by som dala len škoda že sa nedá,
* z vymenovaných projektov je prínosných viacej a preto nestačí označiť len 3, ale aspoň max 7, keďže sa realizovali v priebehu 7 rokov a zrealizovať takéto projekty nie je jednoduché, finančne a časovo náročné.

**2. Ako hodnotíte rozvoj a napredovanie mesta za posledných 7 rokov?**

Celkový rozvoj a napredovanie mesta za posledných 7 rokov hodnotilo (65,5%) opýtaných pozitívne, (16,8 %) respondentov naopak negatívne a 17.7% nevedelo posúdiť túto otázku.

**3. Ktoré z nasledujúcich oblastí je podľa Vášho názoru potrebné v meste Šaľa čo najskôr riešiť a rozvíjať? Vyberte tie, ktoré sú podľa Vás najdôležitejšie (označte X max. 3)**

V rámci potreby rozvoja jednotlivých oblastí v meste, sú za najhoršie jednoznačne považované oblasti zdravotníctvo a doprava resp. cyklodoprava, na tieto oblasti nadväzuje tretia najčastejšia odpoveď kvalita životného prostredia. Pre 74 respondentov (65,5%) je práve oblasť zdravotníctva najurgentnejší problém, ktorý je v meste potrebné riešiť a rozvíjať. Ďalšie najpočetnejšie odpovede sú zoradené v tabuľke pod textom. Tri najčastejšie odpovede sú vyjadrené aj percentuálne.

|  |  |  |
| --- | --- | --- |
| **Oblasť ktorú je potrebné v meste Šaľa čo najskôr riešiť a rozvíjať** | **počet** | **%** |
| zdravotníctvo (infraštruktúra a služby) | 74 | 65,5 |
| doprava a cyklodoprava (infraštruktúra a služby) | 59 | 52,2 |
| životné prostredie (infraštruktúra a služby) | 42 | 37,2 |
| školstvo (infraštruktúra a služby) | 27 |  |
| odpadové hospodárstvo | 25 |  |
| ostatná technická infraštruktúra a služby (napr. cintorín, verejné osvetlenie, vodovod a kanalizácia, sieť el. energie, verejne dostupný internet atď.) | 24 |  |
| šport (infraštruktúra a služby) | 23 |  |
| kultúra (infraštruktúra a služby) | 22 |  |
| nájomné bývanie | 21 |  |
| hospodárstvo, energetika, obnoviteľné zdroje a podnikanie | 19 |  |
| sociálna oblasť (infraštruktúra a služby) | 18 |  |
| SMART technológie, bezpečnosť, ľudské zdroje | 12 |  |
| iné.......................... | 6 |  |

Možnosť iné bola označená 6 respondentmi a uviedli nasledovné odpovede:

* kúpalisko,
* príležitosti športu, sebarealizácie a kultúry pre 10-20 ročných,
* veľmi súrne treba porobiť čo najviac cyklochodníkov, hlavne v centre mesta a hlavne tak aby sa ľudia dostali bezpečne na bicykli z Veči do Šale,
* kvalita ciest a chodníkov v meste, spojenie s okolitými obcami,
* bývanie nie len nájomné.

**4. Na ktoré konkrétne zámery by sa mal sústrediť rozvoj mesta v nasledujúcich rokoch? Vyberte tie, ktoré sú podľa Vás najdôležitejšie (označte X max. 5):**

V rámci odpovedí špecifikovali respondenti konkrétne projekty, ktoré výrazným spôsobom zvýšia kvalitu života obyvateľov mesta Šaľa. Medzi prioritami je opäť oblasť dopravy, konkrétne projekt výstavba obchvatu mesta, ktorý si spomedzi možností vybralo až 92 respondentov čo predstavuje 81,4 %, druhá najpočetnejšia odpoveď bol projekt obnovenie činnosti bývalej nemocnice, ktorý označilo 62 respondentov (54,9%), treťou najčastejšou odpoveďou bol projekt predstaničný priestor, nová autobusová stanica, záchytné parkovisko, ktorú označilo 56 respondentov (49,6%). Ďalšie odpovede sú zoradené v tabuľke pod textom.

|  |  |  |
| --- | --- | --- |
| **Zámery na ktoré by sa mal sústrediť rozvoj mesta** | **počet** | **%** |
| výstavba obchvatu mesta | 92 | 81,4 |
| obnovenie činnosti bývalej nemocnice | 62 | 54,9 |
| predstaničný priestor, nová autobusová stanica, záchytné parkovisko | 56 | 49,6 |
| rekonštrukcia a úprava mestských chodníkov a ciest | 51 |  |
| verejná zeleň a znižovanie prašnosti a hlučnosti | 29 |  |
| výstavba mestského kúpaliska (športovo-relaxačné, kongresové centrum s ubytovacími kapacitami) | 27 |  |
| opatrenia na zníženie dopadov klimatických zmien (výsadba zelene, zavlažovacie systémy, vodozádržné opatrenia, zelené strechy) | 22 |  |
| rekonštrukcia plavárne 50m – technológie | 21 |  |
| vybudovanie cyklotrasy Dolné Považie (Šaľa – Kolárovo) | 19 |  |
| vybudovanie cyklotrasy Šaľa - Diakovce | 18 |  |
| výstavba parkovísk, parkovacích domov, aj podzemných parkovísk pod verejnými priestranstvami v meste Šaľa | 17 |  |
| Šaľa na ceste SMART – moderné technológie, senzory na parkovanie, senzory na zisťovanie kvality ovzdušia, inteligentné bezpečnostné kamery iné smart riešenia a bezpečnosť mesta | 16 |  |
| vybudovanie vnútromestských cyklistických komunikácií | 16 |  |
| rekonštrukcia škôl a predškolských zariadení, ich areálov, oplotení | 16 |  |
| revitalizácia verejných priestranstiev | 14 |  |
| priestory pre voľnočasové aktivity/exteriérové športoviská/ihriská napr. výstavba bmx parku, lanovej dráhy, lezeckej steny, umiestnenie exteriérových prvkov pre netradičné športy, napríklad discgolf, metlobal, tchoukball, spikeball, ringo, korfbal, indiaca, petanque) | 13 |  |
| založenie podniku technických služieb | 12 |  |
| väčšia ponuka kultúrnych podujatí | 11 |  |
| budovanie nájomných bytov | 11 |  |
| výstavba nového cintorína | 10 |  |
| revitalizácia lesoparku a pláže pri Váhu | 10 |  |
| civilná obrana – zvýšenie pripravenosti územia na riešenie krízových situácií – materiálna, technická, logistická, riadiaca atď.) | 10 |  |
| modernizácia zastávok MHD, integrovaný dopravný systém | 9 |  |
| informovanosť obyvateľov o veciach verejných | 8 |  |
| budovanie ďalších polopodzemných kontajnerových stojísk | 8 |  |
| výstavba dopravného ihriska v Šali | 8 |  |
| modernizácia športovísk a výstavba nových - (napr. rekonštrukcia futbalového štadióna, multifunkčné ihrisko na ZŠ s MŠ Bernolákova ul. atletický ovál v rámci areálu niektorej ZŠ (ZŠ Štúra alebo ZŠ Hronského) | 7 |  |
| výstavba krytého zimného štadióna | 6 |  |
| vybudovanie novej multifunkčnej športovej haly | 6 |  |
| zlepšenie hospodárenia s vodou z artézskych studní | 6 |  |
| revitalizácia detských ihrísk | 5 |  |
| kybernetická bezpečnosť mesta | 4 |  |
| zberový dvor, kompostáreň, bioplynová stanica alebo fermentačná stanica | 4 |  |
| revitalizácia osady Hetméň (rekonštrukcia prístupovej cesty, vybudovanie vodovodnej prípojky, cyklotrasy, rekonštrukcia historického objektu bývalého kaštieľa – Hunyadiho kúrie) | 3 |  |
| starostlivosť o pamiatky a pamätihodnosti | 3 |  |
| rozšírenie ponuky sociálnych služieb, modernizácia objektu jaslí, rekonštrukcia krízového centra | 1 |  |
| vybudovanie environmentálneho centra | 0 |  |
| iné, uveďte konkrétne ....................... |  |  |

Respondenti uvádzali pri otázkach číslo 1, 3 a 4 viac možností ako bolo vyžadované (max 3 alebo, max 5), z toho dôvodu vznikol väčší počet odpovedí za jednotlivé otázky ako počet samotných respondentov.

V rámci poslednej časti dotazníka dostali respondenti možnosť voľne popísať, aký konkrétny projekt by im skvalitnil život v Šali a zadefinovať víziu pre mesto Šaľa do roku 2030, realizáciou ktorej získa mesto konkurenčnú výhodu a stane sa tak atraktívnejším mestom pre život. Zaznamenané odpovede sú vyhodnotené v otázke číslo 5 a 6.

**5. Aké konkrétne námety na zlepšenia navrhujete v meste realizovať? (buďte čo najkonkrétnejší – uveďte aj miesto realizácie**

V rámci návrhov na konkrétny projekt na realizáciu vyjadrilo svoje odporúčania 56 respondentov, ktorí uvádzali v jednej odpovedi aj viac návrhov na zlepšenie. Získané odpovede boli roztriedené a zosumarizované do 4 hlavných oblastí podľa zamerania a podľa toho ako často sa odpoveď vyskytovala.

* **Doprava a parkovanie –** 20 respondentov z celkového počtu 56, považuje za nevyhnutné rozvoj práve v oblasti doprava a parkovanie. Najčastejšie návrhy respondentov:
  + výstavba obchvatu,
  + oprava cestných komunikácii a chodníkov,
  + budovanie nových parkovacích miest a parkovacích domov,
  + spoplatnené parkovanie,
  + budovanie cyklotrás,
  + zvýšenie frekvencie MHD.
* **Životné prostredie a verejné priestranstvá** - Až 26 podnetov z celkového počtu 56 sa týkalo oblasti životné prostredie a verejné priestranstvá. Najčastejšie návrhy respondentov:
  + lepšia starostlivosť a údržba existujúcej zelene,
  + výsadba nových stromov,
  + výmena betónových plôch na pešej zóne za stromy a zeleň,
  + zriadenie technických služieb mesta,
  + efektívne využívanie artézskych studní,
  + obnova detských ihrísk,
  + revitalizácia lesoparku
  + vybudovanie kúpaliska resp. využitie areálu bývalého kúpaliska
  + rekonštrukcia plavárne.
* **Odpadové hospodárstvo**
  + prechod na množstevný zber komunálneho odpadu (KO),
  + efektívnejší systém pri stanovení poplatkov za KO,
  + zvýšenie frekvencie zberu KO.
* **Zdravotníctvo** 
  + obnovenie činnosti bývalej nemocnice,
  + nedostatok lekárov v meste.

Všetky odporúčania a návrhy sú v neupravenej podobe zoradené v tabuľke pod textom.

|  |
| --- |
| Oprava chodníka na Krátkej ulici. |
| Rozšíriť pešiu zónu až po kruhový objazd, nikto tam cez deň nezaparkuje pretože všetky parkovacie miesta sú trvale obsadené podnikateľmi a zamestnancami služieb a obchodov. Prvé riešenie je rozšíriť pešiu zónu alebo druhé riešenie spoplatniť parkovanie! Napríklad prvú hodinu zdarma a následne hodinová sadzba. Nech sa tam môžu vystriedať ľudia, kde potrebujú a nie aby tam celý deň zadarmo parkovala určitá skupina ľudí akoby to bolo ich súkromné parkovisko! |
| Nie spaľovni, ktorá bude mať výrazne negatívny dopad na atraktivitu mesta.  Zameranie sa na rozvoj cyklodopravy (v rámci mesta) a MHD (zvýšenie frekvencie na 20-30 minút počas pracovných dní). Prechod na množstvový zber KO. Kritickým sa stáva nedostatok lekárov v meste aj v širšom okolí. Participatívny rozpočet - riešenie parkovania zonáciou a budovaním nadzemných/podzemných parkovísk a záchytných parkovísk. |
| Komplexná obnova chodníkov v meste a zníženie hlučnosti dopravy v meste. |
| Odstrániť dlažbu spred MsÚ a obnoviť park, ktorý tam pôvodne bol. |
| Odpadové hospodárstvo - zaviesť množstevný zber odpadu;  nerobiť greenwashing - naoko "zelené" opatrenia, ktoré však majú v skutočnosti opačné dôsledky - ako napr. projekt "revitalizácie" lesoparku, rekonštrukcia rozbitých chodníkov, vybudovanie bezpečného chodníka smerom od Mostovej ul. k Bille, budovanie cyklotrás, lepšia komunikácia s občanmi (napr. ak sa chystá väčší projekt, zorganizovanie verejnej diskusie). |
| Starostlivosť o stromy a náhrada za prestarnuté a dohliadnuť aj aké druhy vysadiť pri meniacej sa klíme. Vybudovanie parkovacieho domu alebo viacerých.  Zrušiť a zakázať na verejných priestranstvách kamenné koberce-viď. Gymnázium a nahradiť trávnikom. Na uliciach dosadiť stromy aby bolo dostatok tieňu.  Vybudovať technické služby mesta, ktoré by sa celý rok stále starali o zeleň mesta. |
| Nemocnica - to však neviem či je možné. Prísna kontrola mestských peňazí - kam, komu, prečo idú ak to je možné - či je všetko podľa zákona. Prerobiť pešiu zónu - oveľa viac zelene, tá dlažba je hrozná a cez leto sa tam človek vyparí od tepla.  Obchvat mesta. Častejšie vyhadzovanie kontajnerov - celý týždeň plné smetiaky pri mojom paneláku, smrdeli a nemala som kam vyhodiť smeti (keďže žijeme dvaja, vyhadzujeme smeti asi raz za 2 týždne) - načo platím také peniaze? Efektívnejšie platenie smetí - či človek separuje, koľko vyhadzuje asi na kg?- to by chcelo asi nejakú firmu s dobrým nápadom a nejakou víziou ako to zrealizovať. Odstraňovanie starých áut. Viac možností pre dospelých - ja by som napr. chodila na nejaké moderné tance, kreslenie a pod ale nemám ani šajnu, či tu niečo také je. Čiže aj reklama daných možností. |
| Príležitosti športu, sebarealizácie a kultúry pre 10-20 ročných.  Reálna podpora rodín s malými deťmi: príspevok pri narodení, podpora dojčenia, detské kútiky, vytvorenie pracovných miest. |
| Parkovací dom pre automobily. |
| Kneipp park v lesoparku. |
| Mestská nemocnica. |
| Cyklotrasa Šaľa-Diakovce. |
| Sprístupniť priestor pred Mestským úradom občanom - prerobiť fontánu tak, aby fungovala esteticky, aby bola pekná - oku lahodiaca - pridať trysky, pustiť hudbu, odokryť pódium, odstrániť alebo renovovať tri nezmyselné stĺpy, vybrať niektoré dlaždice, vysadiť stromy, kvety zeleň - urobiť park, osadiť lavičky s pripojením na internet. |
| Alternatívne formy dopravy-cyklotrasy v meste a zlepšiť harmonogram MHD. |
| Ochrana stromov a zelene. |
| Nahradiť betón pred mestským úradom a okolím zeleňou. |
| Predstaničný priestor - skultúrnenie priestoru a čo najväčší počet miest na parkovanie. |
| Obchvat už konečne. |
| Mesto potrebuje viac zelene, parkov, oddychových zón vrátane revitalizácie lesoparku a pláže pri Váhu. Rieka Váh je veľkou devízou tohto mesta, len akosi to "nevieme", resp. nedarí sa využiť v prospech mesta a rozvoja cestovného ruchu a turizmu. Veľa miest "žije" aj z čulého cestovného ruchu a turizmu vďaka kvalitne vybudovaným zariadeniam - jedno také sa už dlhodobo plánuje vybudovať v priestoroch bývalého kúpaliska, už bola vyhlásená aj súťaž na projekt a projekt bol vybraný. Myslím, že obyvatelia ale aj návštevníci nášho mesta by veľmi ocenili, keby mali takúto možnosť oddychu a regenerácie, kultúrneho-spoločenského a športového vyžitia. A samozrejme a v neposlednom rade treba aj do centra mesta priniesť viac zelene, oddychových zón a detské ihriská vo vnútro blokoch, aby sa len kamenná dlažba na pešej zóne nestávala hlavným ihriskom pre deti. Pre inšpiráciu uvediem príklad detských ihrísk a tiež športovísk pre mládež v Hlohovci, ktoré sú veľmi dômyselne, zmysluplne a moderne vybudované vo vnútro blokoch jednotlivých sídlisk - odporúčam si to tam ísť pozrieť. |
| Cyklochodník cez most, aj keď most je v správe SSC. Cyklochodníky centrum mesta (Vlčanská, Hlavná, Dolná, SNP, Kráľovská ulica).  Zo strany MsP vyžadovať, nekompromisné pokutovanie za státie na zeleni. (viď predstaničný priestor, kde si taxislužby spravili zo zelene parkovisko). |
| Zlepšiť zadržiavanie vody v prírode/meste, možnosť využiť artézskej studne. |
| Technické služby. |
| Kúpalisko, viac detských ihrísk napr. ako je v kaštieli Galanta a hlavne v tieni, a určite doprava a obchvat. |
| Vytvoriť projekt na revitalizáciu hlineného chodníka popri Váhu vedúceho od železničného mosta až po záhradkovú osadu v Kráľovej nad Váhom za účelom vytvorenia atraktívneho prechádzkového chodníka pre domácich a tiež pre návštevníkov mesta. Revitalizovať park na sídlisku P. J. Šafárika a doplniť ho o cvičebné a relaxačné prvky za účelom jeho zatraktívnenia pre obyvateľov sídliska aj pre ostatných návštevníkov. |
| Urobiť poriadok s asociálmi, ktorí ležia a chľastajú v celej Šali. |
| Obchvat mesta. |
| Oprava budovy MŠ Družstevná 22, obnova jej ihrísk. |
| Zlepšiť kontrolu práce mestských zamestnancov (kultúra). |
| Klásť väčší dôraz na čistotu a údržbu verejných priestorov a komunikácií v meste (povrchy komunikácií pre peších, starostlivosť o zeleň v meste a jej zveľaďovanie). Ak ešte nie je na MsÚ zriadené samostatné oddelenie pre starostlivosť a rozvoj verejného priestoru, navrhujem takéto oddelenie zriadiť (nebolo by na škodu vytvoriť manuál tvorby verejných priestorov v meste). |
| Rozšíriť pešiu zónu až po kruhový objazd. |
| Parkovacie domy vo Veči, kyvadlovka Veča - Hlavná stanica (terajšia MHD nie je postačujúca), výmena vodovodov aby bola konečne čistá voda, viac kultúrnych podujatí aby ľudia neodchádzali z mesta. |
| Riešenie dopravy detí do ZŠ - hlavne prvý stupeň. Nedostatočné dopravné spoje. |
| Polopodzemné kontajnery v Šali (ulica L. Novomeského) , rekonštrukcie chodníkov, zaviesť benefity pre občanov, ktorý sa starajú o čistotu a krásu mesta vo voľnom čase, pokutovanie za neodpratanie exkrementov po psíkoch, zníženie cien prenájmu hál a športovísk pre amatérskych športovcov. |
| Infraštruktúra po celej mestskej dĺžke Váhu (Kráľová - Hetmín). |
| Vybudovanie cyklotrasy Šaľa-Kolárovo. |
| Kruhový !!! Miesto strašnej križovatky z Galantskej cesty oproti Kozmer & Kozmer, bývalá Trikota. |
| Zlepšenie strategického miesta pre krízové centrum mimo občianskej vybavenosti. |
| Zvesiť ukrajinskú vlajku. |
| Využitie areálu bývalého kúpaliska, to už nikdy nebude fungovať, tak areál treba nejako využiť povedzme ako park, športovo - relaxačný areál s ubytovaním, spojenie s koňmi... je oplotený, dá sa teda ľahko kontrolovať a hlavne dodržiavať nočný pokoj. |
| Zákaz vjazdu motorovým vozidlám za druhý násyp na mestskú pláž. Ľudia sa tam chodia bezcieľne voziť na autách a parkujú bezprostredne pri vode na pláži, čo považujem za drzé a nezmyselné aby tam bol vôbec prístup autám. Taktiež zakázať masívne kempovanie na brehu rieky. Ďalej, plocha - vinohrad na Družstevnej ulici predstavuje parádne miesto pre výstavbu nového sídliska a bytov pre všetkých, nie len nájomných. Viem, že to zrejme nie je pozemok mesta, bolo by dobré ale jeho nadobudnutie, pretože výstavba iba rodinných domov mi príde ako neefektívna v meste s nedostatkom stavebných pozemkov. Cyklotrasa Šaľa Kolárovo mala byť už dávno. |
| Vybudovať športový areál ktorý bude zastrešovať aktivity pre mladých a dospelých 8+ napr. Lezecká stena, parkour, skate park, pump track, basketbalové ihrisko, squash atď... |
| Aby sa mesto venovalo i okrajovým častiam. Priestor Ulice kpt. Jaroša a Sládkovičova sú dlhodobo ignorované, ak si obyvatelia sami nespravia poriadok, mesto sa nestará. Je potrebné vyriešiť opravu ciest v tomto priestore, nájazdy do garáží a veľa iného. A hlavne ma zaráža, že mesto nie je schopné a ochotné tu zafinancovať úpravu smetného stojiska ale máme to hradiť my, obyvatelia osem bytoviek, pričom nám sem bordel nosia iba z okolitých rodinných domov a iných častí mesta. |
| Obchvat. |
| Oprava chodníkov. |
| Spaľovňa spojená s podstatne nižšou daňou za odpad, zjednosmernenie ulíc pri MŠ Okružná, priestory pre voľnočasové aktivity exteriér/interiér v priestoroch bývalého kúpaliska. |
| Rekonštrukcia kaštieľa a nádvoria na kultúrne podujatia a umelecké činnosti. |
| 1. Vylúčenie nákladnej dopravy z cesty od kruhového objazdu Olympia po križovatku ulíc Švermova, SNP a Kráľovská. Nákladnú dopravu odkloniť dopravným značením po ulici SNP, staničná a hlavná. 2. Vykonať opravu komunikácie do kruhového objazdu Olympia po križovatku ulíc Švermova, SNP a kráľovská.  3. Vypíliť 5 kusov topoľov na križovatke ulíc J. Feketeházyho a Kráľovskej (vedľa bytového domu vo vlastníctve mesta Šaľa, ktoré sú v havarijnom stave a ohrozujú zdravie a majetok. Odborná prehliadka predmetných stromov vykonaná Okresným úradom v Šali sa realizovala v roku 2020 so záverom, že tieto stromy sú nebezpečné a určené na výrub, doteraz to však vykonané nebolo. Po vypílení stromov vykonať úpravu a rozšírenie existujúcich parkovacích miest.  4. Výstavba nového cintorína.  5. Realizácia vnútromestskej cyklistickej infraštruktúry.  6. Vykonať spätné zaasfaltovanie miestnej komunikácie pred zadným vstupom do nemocničného parku od ulice J. Feketeházyho.  7. Vybudovať cyklistický chodník s asfaltovým povrchom na hrádzi na ľavom brehu Váhu od cestného mosta až po Trnovec nad Váhom - Rybník Amerika III.  8. Vykonať opravu (alebo lobovať za jej vykonanie) asfaltového povrchu cyklotrasy od cestného mosta po Kráľovú nad Váhom na hrádzi (vážska cyklomagistrála). |
| Vodozádržné opatrenia - vodu z artézskych studní a fontán používať na zavlažovanie zelených plôch v meste. |
| Svetelné semafory pre chodcov jeden na ulici Kráľovskej pri umyvárke Valty, druhý na ulici Štúrovej pri hostinci Čibrik. |
| 1. Redukovanie reklamných plôch v meste - odstránenie vizuálneho smogu.  2. Revitalizácia verejnej zelene "parku" pri kruhovej križovatke Vlčanská Dolná ulica.  3. Zelené plochy v meste - výsadba trvalkových záhonov, okrasných tráv a stromov.  4. Nesadiť ihličnaté stromy a tuje!  5. Oprava osvetlenia v parku pri kostole a kaštieli  6. Sfunkčniť fontánu s "jazierkom" za kaštieľom  7. Vybudovanie chodníka na Kúpeľnej ulici.  8. Kompletná revitalizácia brehov Váhu od zimného štadiónu až po železničný most s priľahlými lesoparkami - na oboch brehoch. Vytvorenie športovej a relaxačnej infraštruktúry pre občanov ( občerstvenie, športoviská, toalety, prezliekarne na plážach, lavičky, koše atď). Inšpirovať sa príkladmi zo sveta. Napr. Donauinsel Viedeň, Náplavka Praha, brehy rieky Isar v Mníchove atď. Návrhu by sa mal ujať fundovaný človek alebo ideálne vyhlásiť kvalitnú architektonickú súťaž.  9. Zabezpečiť bezpečnejšie mesto - posilniť počty príslušníkov MsP v uliciach.  10. Kvalitné a bezpečné detské ihriská, prestať vytvárať "výbehy" pre deti od Lidlu, Kauflandu atď. Inšpirovať sa zo zahraničia ako takéto verejné priestory fungujú a majú vyzerať.  11. Viac kvalitných lavičiek a odpadkových košov. |
| 1.Pred každou školou ZŠ/MŠ vytvoriť jednosmerku platnú napr. 7:00-9:00 vyriešilo by to každodenné stresy a pretláčanie sa áut pred školami.  2. Ku každej škole cyklochodník aj s klietkou na bike v skole. Veľmi veľa rodičov by si všimlo tieto "maličkosti" vďaka. |

**6. Uveďte projekt/víziu, realizáciou ktorej získa mesto Šaľa do roku 2030 výraznú konkurenčnú výhodu oproti okolitým mestám (Galanta, Sereď, Dunajská Streda, Nové Zámky) a stane sa tak atraktívnejším mestom pre život**.

V rámci návrhov pre projekt/víziu, realizáciou ktorej získa Šaľa konkurenčnú výhodu do budúcnosti, odpovedalo 60 respondentov z celkového počtu 113, ktorí uvádzali v jednej odpovedi aj väčší počet návrhov. Získané odpovede boli roztriedené a zosumarizované do 4 hlavných oblastí podľa zamerania.

* **Šport, kultúra a rekreácia** Až 40 podnetov z celkového počtu 60 sa týkalo oblasti športu, kultúry a rekreácie. Najčastejšie návrhy respondentov:
  + výstavba kúpaliska,
  + výstavba športového centra s wellness centrom,
  + využitie geotermálne vrtu na rekreačné účely,
  + obnova činnosti plavárne,
  + rekonštrukcia nádvoria kaštieľa a významných kultúrnych pamiatok v meste,
  + väčší počet kultúrnych podujatí,
  + modernizácia sedenia na amfiteátri,
  + obnovenie činnosti bývalej lodenice a väčšie možnosti pre vodné športy,
  + revitalizácie okolia mestskej pláže a okolia Váhu.
* **Výstavba a investície** (32 podnetov z celkového počtu 60 sa týkalo danej oblasti) Najčastejšie návrhy respondentov:
  + zvýšiť množstvo stavebných pozemkov zmenou územného plánu mesta,
  + výstavba nájomných bytov,
  + príchod zahraničného investora,
  + rekonštrukcia vlakovej a autobusovej stanice,
  + prepojenie Šale s Nitrou prostredníctvom železničnej trate
  + výstavba nemocnice.

Všetky odporúčania a návrhy sú v neupravenej podobe zoradené v tabuľke pod textom.

|  |
| --- |
| Prepojenie Šale s Nitrou prostredníctvom železničnej trate. |
| Obchvat mesta |
| Obchvat, kúpalisko, nemocnica, väčšia pešia zóna a záchytne parkovisko, moderný mestský park, nájomne byty, nová stanica vlaková, autobusová, modernizácia škôl a škôlok. |
| Dostupnosť stavebných pozemkov pre rodinné domy napríklad zmenou územného plánu (nemali by však vznikať umelé satelity uprostred ničoho) - výrazná priorita pre cyklodopravu a verejnú dopravu, vrátane modernizácie železničnej trate Šaľa-Bratislava/Trnava - podpora občianskych združení a aktívnych ľudí, varenie leča a Desmod nie sú jedinou kultúrou vítanou v meste - rekonštrukcia námestia vo Veči, ktorá dnes nemá centrum. Mestská polícia nezakrývajúca si oči pred priestupkami a okresná polícia nezakrývajúca si oči pred drogovou trestnou činnosťou. Zákaz herní v meste. |
| Kúpalisko. |
| Vybudovať cyklotrasy a vzájomne ich poprepájať, upraviť lesopark na možnosť vykonávania rôznych športov a relaxu, nasadiť v ňom rôzne druhy drevín a mať malú školu v prírode. Obnoviť fungovanie lodenice - rozvoj vodných športov. |
| Vízia "zeleného mesta" - v rámci trávnikov, ktoré sa kosia vyhradiť miesto, kde sa vyseje lúčna zmes a nebude sa kosiť (a ohradiť - drevenými kolíkmi, špagátom + informačná tabuľa) - množstvo takýchto miest. Vyriešené odpadové hospodárstvo - množstevný zber, dostatočné množstvo odpadkových košov na triedený odpad na verejných priestranstvách (v centre mesta, pri amfiteátri, v lesoparku veľkú časť odpadu v košoch tvoria plasty a plechovky), žiadna spaľovňa. Vybudovanie cyklotrás, aby bolo bezpečné cestovanie na bicykli - momentálne je to na moste hrozné. Parkovanie riešené podzemným parkovaním, čo najviac zelene v meste... |
| Kúpalisko, cyklotrasy. |
| Zatraktívniť mesto pre turistický ruch. Vybudovať kúpalisko, prerobiť lavičky na Amfiteátri s operadlami. V celom meste vybudovať veľmi rýchlo vysokorýchlostný internet, veľmi rýchlo zazeleniť pešiu zónu a pokutovať každého kto by ju ničil. |
| To netuším. Oprava kúpaliska? Viac kultúrnych podujatí? Lepší život pre mladé rodiny? |
| Jednoznačne by sa mesto mohlo zapojiť do podpory dojčenia pre mladé rodiny. Máme pre tento účel všetky potrebné záležitosti a s investíciou 50 €/dieťa zo strany mesta by sa dosiali významné výsledky v odpadovom hospodárstve, životnej úrovne mladých rodín aj ochrane životného prostredia. Investícia mesta sa vráti do mestského rozpočtu za krátku dobu. |
| Mestské kúpalisko. |
| Kúpalisko so šport, relax, rehabilitačným centrom. |
| Vybudovanie cyklotrasy pozdĺž rieky Váh. |
| Obchvat a rekonštrukcia autobusovej stanice. |
| Viac života v meste a rozvoj pohybu obyvateľstva. |
| Kúpalisko. Zväčšiť priestor dvora Roľníckeho domu a organizovať podujatia v tomto priestore, aj pre mládež, aby nezabúdala na tradície a korene. |
| Vyčleniť viac financií na úpravu verejných priestranstiev (viď zarastené cestné obrubníky burinou, prepadnuté cesty, chodníky). |
| V Šali chýbajú stavebné pozemky. V okolitých mestách a dedinách sa vo veľkom stavia. |
| Zahraničný investor, nájomné byty, nemocnica. |
| Pritiahnutie veľkých investorov. Keď tu bude viac práce (nie pre agentúry) aj životná úroveň bude lepšia. Bez toho rozvoj nebude. |
| V podstate už v odpovedi na 5. otázku som uviedla víziu, ktorej realizácia by mohla urobiť naše mesto atraktívnejším miestom pre život nielen pre svojich obyvateľov, ale aj návštevníkov tak, aby si ho v dobrom zapamätali a radi sa sem opätovne vracali - takže jednoznačne vybudovať na mieste bývalého kúpaliska vybraný projekt. Ešte by som doplnila: dokončenie rekonštrukcie kaštieľa - fasády na nádvorí nevyzerajú práve najvábnejšie a keďže sa tam okrem iných akcií odohráva aj "kultúrne leto", tak aj tento stánok - kultúrna pamiatka si zaslúži revitalizáciu. A do budúcna by sa mohla sprístupniť prehliadka kaštieľa ako kultúrno-historickej pamiatky pre turistov - návštevníkov za nejaký poplatok ( 5 - 10 eur ). |
| Budovanie parkovísk, ale spolu zo zeleňou (napr. vybudovanie miest za miestami nasadiť kríky, stromy, budovať to zo zatrávňovačkami), cyklochodníky. |
| Projekt kúpaliska. |
| Obchvat, rekonštrukcia stanice, pokúsiť sa o príchod nejakého investora ako napr. Ewia ale môže byť aj z inej oblasti. |
| Úprava a rozvoj pláže so službami. |
| No to asi ťažko, ľudia zo Šale utekajú po prvé sú tu drahé nehnuteľnosti, po druhé sa nemajú kde zamestnať a po tretie tu nie je nič (ani obchody, ani kvalitné stredné školy, nemocnica, nenormálna doprava, veľa cigáňov a takto sa dá menovať donekonečna). Šaľa menované mestá nedobehne ani keby utekala oproti. |
| Výstavba obchvatu, nadväzne vybudovanie vnútromestských cyklistických komunikácií. Ďalej obnovenie činnosti bývalej nemocnice. |
| Vytvoriť projekt na propagáciu významnej osobnosti nášho rodáka Jánosa Feketeházyho - zrekonštruovaním kaplnky na cintoríne v Šali, zriadením reprezentatívnej pamätnej izby a umiestnením jeho busty na pešej zóne. |
| Kúpalisko, obchvat, plaváreň. |
| Využitie geotermálneho vrtu. Vybudovanie kúpaliska s wellness službami a ubytovaním. |
| Využitie nábrežia Váhu pre šport, voľnočasové aktivity a rekreáciu. |
| Plaváreň. |
| Rozšírenie pešej zóny, výstavba obchvatu a bytov, obnova lesoparku lavičky chodníky vyrovnanie terénu odstránenie náletových drevín. |
| Aquapark a plaváreň. Mestská piesková pláž (čistá), na ktorej by bola sbs-ka, bufet a mini športoviská pre deti, môže byť spojene aj s lesoparkom. Určite pomôže aj full nemocnica kde by boli všetci doktori na jednom mieste, nie iba poliklinika. |
| Viac pracovných príležitostí, zlepšenie činností školských zariadení (aj družín a CVČ) lepšia dostupnosť bývania. |
| Využitie potenciálu nábrežia Váhu. |
| Šaľa, spolu pri Váhu. |
| Obchvat. |
| Rozvoj mestskej a okolitej cyklodopravy (Šaľa-Kolárovo, rekonštrukcia cyklocesty Šaľa-Kaskády). |
| Funkčná nemocnica !!!!!!! |
| Výstavba nemocnice. |
| Nové kúpalisko. |
| Športovo - rekreačný areál spojením bývalého kúpaliska a športovej haly s ubytovacím zázemím. Využitie by bolo napr. pre sústredenia športovcov. Participovať by na tom mohla aj Spojená škola - koníčkári. Kúpalisko je už sci-fi, tak ten areál aspoň treba nejako využiť, je oplotený, má tenisové kurty, toalety... Keďže tam už rastu stromy môže byť z toho aj park...samozrejme s odhlučnením pre okolité domy a dodržiavaním nočného pokoja. |
| Plaváreň, ďalej mesto musí ťažiť z polohy akú nemá okrem Serede žiadne mesto. Teda nutné dostavať Vážsku cyklo magistrálu a oživiť mestskú pláž výsadbou nových stromov, táborísk, odpadkových košov, a nejakých zelených atrakcií. |
| Smart technológie, voľnočasové aktivity (kúpalisko, diskotéky), zdieľané bicykle\kolobežky, obchvat, druhý most cez Váh, nájomné bývanie. |
| Ak bude predstaničný priestor modernizovaný, tak možno to. |
| Športový areál pre mládež a dospelých. |
| Kúpalisko, nemocnica. |
| Spaľovňa, priestory pre voľnočasové aktivity exteriér/interiér. |
| Realizovať rekonštrukciu a modernizáciu všetkých mestských škôl v meste vrátane zateplenia budov škôl na zníženie energetickej náročnosti. |
| Zmena územného plánu doplnením nových lokalít na realizáciu IBV, čím sa zvýši ponuka stavebných pozemkov v mestskej časti Šaľa. |
| Nové kúpalisko. |
| Dokončiť a sprevádzkovať plaváreň. |
| Jednoznačne cyklodoprava v rámci mesta (+ obchvat), ktorá by reálne pomohla znížiť množstvo zbytočných výjazdov aut do mesta. Cyklodoprava by mohla riešiť dochádzanie do škôl, detských ihrísk + zopár zaujímavých miest v Šali, prípadne vytvoriť nejaké netradičné miesta, ktoré by sa dali prezentovať návštevníkom na Váhu resp. Lesoparku. |

**Na úplný záver mohli respondenti uviesť svoje postrehy a odporúčania.** V poslednej časti dotazníka vyjadrilo svoje postrehy 30 respondentov z celkového počtu 113. Väčšina podnetov bola zameraná na zlepšenie životného prostredia. Nakoľko sa podnety opakovali, boli rôznorodé a počet odpovedí bol nízky, nie sú podnety roztriedené do skupín podľa zamerania.Všetky podnety sú v neupravenej podobe zoradené v tabuľke pod textom.

|  |
| --- |
| Viac sa treba starať o zeleň v meste, čistotu a odpadové hospodárstvo, to nie sú investície, ale bežná denná prevádzka. |
| Vymeniť autobusovú zastávku pred Kauflandom je v absolútnom havarijnom stave. |
| Umiestnenie cyklotrasy pred cintorínom na železničnú stanicu je nezmysel! Mala sa vybodovať súbežne s chodníkom (na hociktorej strane na oboch je dosť miesta) a nie hneď vedľa cesty čim sa absolútne zrušilo parkovanie pred cintorínom. Ľudia sa najbližšie na sviatok určite potešia. |
| Plniť a nasledovať strategické dokumenty mesta, ktoré dnes samotný mestský úrad často ignoruje. |
| Ak bude mesto pekne udržiavané plné zelene a kvetov ľuďom sa tu bude páčiť žiť, preto si myslím, že znovuvybudovanie technických služieb pod mestom ktorému by patrilo a boli by tam zamestnaný šikovný ľudia bol by to veľký prínos pre mesto za krátky čas. A internet musí v Šali byť na špičkovej úrovni nielen v panelákoch ale aj v domoch v obchodoch vo verejných budovách. Mesto by malo mať jednu vec v ktorej by jej nevedelo konkurovať žiadne v okruhu 100 km, je jedno či by to bol produkt alebo služba. |
| Šaľa je krásne mesto, len by to potrebovalo pevnú ruku a niekoho kto nehrabe len pre seba. Nie som rasistka ale aj menej Rómov - minule slovne napadli mamu len tak. |
| Urobiť pri Váhu oddychovú zónu s bufetom. |
| Vytvorenie na prenájom/odkúpenie záhrad - nová záhradkárska osada. |
| Veľmi dôležitá je výstavba nájomných bytov, ak nechceme, aby sa mladé rodiny sťahovali tam, kde je prístupnejšie bývanie. Enormná cena nehnuteľností aj pozemkov v našom meste núti mladých hľadať zázemie s bývaním v inej lokalite. |
| Upraviť pobrežie Váhu, kam sa ľudia chodia kúpať a pravidelne priestor udržiavať. Nájsť spôsob ako obyvateľov zapojiť do starostlivosti o okolie svojho bydliska. Dokončiť kúpalisko a plaváreň. |
| Všetko spraviť pre bezpečnosť občanov Šale. |
| Za smeti platíme strašne veľa. |
| Zabezpečiť čistotu v meste a polievanie stromov, zelene. |
| Ulica Kráľovská, trasa k mostu pokračujúc cez Veču je miesto, kde je extrémne nebezpečné sa pohybovať. Pokiaľ sa tejto záťaže nezbavíme, hluk, opotrebovanie komunikácie, emisie, nie je možné budovať mesto s príjemným bývaním. Blízko tejto trasy sa nedá bývať, chodiť po chodníkoch, pohybovať na bicykloch. Považujem to za bod č.1 k riešeniu. |
| Intenzívne pracovať na tom, aby voda z artézskych studní neodtekala bez ďalšieho využitia do kanalizácie, ale aby bola využívaná na polievanie rastlín a stromov, ako aj polievanie ciest počas horúcich letných mesiacov. Toto by mohlo byť realizované zakúpením auta s cisternou, ktoré je vybavené kompresorom na sanie vody z otvorených nádrží a ako prvá nádrž by mohla na tento účel slúžiť artézska studňa vo Veči. |
| Urobiť poriadok s asociálmi. |
| Odporúčam predstaviteľom mesta v budúcnosti zbytočne nezaťažovať mestský rozpočet rôznymi predvídateľnými pokutami vyplývajúcimi z ich otáznych rozhodnutí. |
| Cyklotrasy sú nezmysel, treba opraviť rozbité cesty. |
| Hlavne nekradnúť a robiť veci tak, aby sa ľudia nemuseli sťahovať z mesta. |
| Nový manažment mesta. |
| Presun krízového centra niekde na okraj mesta nie vedľa materskej školy a základnej školy, deti sa boja chodiť okolo opitých bezdomovcov váľajúcich sa kade tade všade na okolí. |
| Mesto nezlepšuje životnú úroveň občanov mesta a okolitých obcí nedostatočná, nekvalifikovaná alebo žiadna zdravotná starostlivosť. |
| Znížiť hluk v meste v nočných hodinách dodržiavaním nočného pokoja po 22hej hodine a mestskou políciou ho kontrolovať a vymáhať. |
| Celé mesto je špinavé, neupratané, upratuje sa keď tak len pred MSU, cesta na most cez Váh je totálne rozbitá, je neskutočný hluk pri prejazde hlavne nákladných vozidiel a to nielen cez deň ale už aj cez noc. |
| Menej sľubov pred voľbami a viac činov. A žiadny Robert Andráši ako viceprimátor, funkcia viceprimátora je absolútne nepotrebná a financie ušetrené na plat tejto umelej funkcie vie mesto využiť napríklad v prospech detí nášho mesta. |
| Myslím, že by bolo vhodné dopĺňať zeleň v meste o nové stromy aj vzhľadom ku klimatickým zmenám. |
| Mesto Šaľa ma obrovský potenciál. Pri jeho ďalšom rozvoji a smerovaní je potrebné sa inšpirovať podobne veľkými európskymi mestami, kde sa potvrdzuje, že ich rozvoj sa vydal správnym smerom. Neporovnávať sa s mestami, ktoré nemajú nič zasadne iné ako Šaľa a len látajú problémy a zásadný posun je u nich minimálny (mestá z bodu 6.). Takýto prístup je samozrejme finančne a časovo náročný. Pri jeho realizovaní je potrebné aby niekto kompetentný a fundovaný racionálne riadil. Myslím si, že pri rozvoji mesta, zlepšovaní kvality života obyvateľov Šale a zatraktívnenie pre návštevníkov, je základ aby mala Šaľa kvalitného mestského architekta alebo zriadenie metropolitného inštitútu (ako v Bratislave MIB). Inšpirovať sa prácou Metropolitného inštitútu v Bratislave. Projekty / objekty, ktoré najviac formujú a ovplyvňujú tvár mesta (mestský úrad, železničná stanica, dom kultúry, lesopark atď) riešiť architektonickými súťažami. |
| Ak sa nebudem báť s deťmi chodiť na bike do mesta, na Váh či do školy aby nás nikto nezrazil) tak naozaj spravíte veľa. Držím palec. |

Zozbierané podnety, návrhy a odporúčania v poslednej časti dotazníka (otázky číslo 5, 6 a priestor na podnety na konci dotazníka), jednoznačne indikujú problémy v konkrétnych oblastiach v meste Šaľa a poskytujú prehľad o konkrétnych želaných investíciách a projektoch z pohľadu občanov do budúcna. Výsledky môžeme zosumarizovať nasledovne:

|  |  |
| --- | --- |
| **Problémová oblasť** | **Riešenie** |
| Doprava | * výstavba obchvatu, * vybudovanie cyklotrás, * zvýšenie parkovacích miest a spoplatnené parkovanie. |
| Životné prostredie a odpadové hospodárstvo | * zriadenie technických služieb mesta (viac zelene a pravidelná starostlivosť o zeleň) * efektívnejší systém zberu komunálneho odpadu, * efektívnejšie využívanie okolia rieky Váh a revitalizácia lesoparku |
| Investície a bývanie | * Výstavba nemocnice * Výstavba nájomných bytov a väčší počet stavebných pozemkov * Rekonštrukcia vlakovej a autobusovej stanice |
| Šport a kultúra | * výstavba kúpaliska a multifunkčného športového areálu s wellness centrom * rekonštrukcia kultúrnych pamiatok * väčší počet kultúrnych podujatí |

Spracoval: Ing. M. Málnási 10/2022